title: 2011/530/EÚ: Rozhodnutie Rady z  31. marca 2011 o podpise a predbežnom vykonávaní Memoranda o spolupráci medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu, v mene Únie#Memorandum o spolupráci medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu

text:
               9.9.2011

               SK

               Úradný vestník Európskej únie

               L 232/1

         ROZHODNUTIE RADY
   z 31. marca 2011
   o podpise a predbežnom vykonávaní Memoranda o spolupráci medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu, v mene Únie
   (2011/530/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 100 ods. 2 a článok 218 ods. 5,
   so zreteľom na návrh Európskej komisie,
   keďže:

               (1)

               Komisia rokovala s Medzinárodnou organizáciou civilného letectva o memorande o spolupráci, ktorým sa poskytuje rámec pre posilnenú spoluprácu („memorandum o spolupráci“) v súlade s mandátom prijatým Radou 17. decembra 2009, ktorým sa Komisia oprávňuje na otvorenie rokovaní.

               (2)

               Obe zmluvné strany parafovali memorandum o spolupráci 27. septembra 2010 počas 37. zhromaždenia Medzinárodnej organizácie civilného letectva v Montreale.

               (3)

               Memorandum o spolupráci by sa malo podpísať a do ukončenia postupov potrebných na jeho uzavretie predbežne vykonávať,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Memoranda o spolupráci medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu, s výhradou uzavretia tohto memoranda o spolupráci.
   Text memoranda o spolupráci je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať memorandum o spolupráci v mene Únie.
   Článok 3
   Memorandum o spolupráci sa do nadobudnutia platnosti predbežne vykonáva od dátumu jeho podpisu do ukončenia postupov potrebných na jeho uzavretie (1).
   Článok 4
   Toto rozhodnutie nadobúda účinnosť dňom jeho prijatia.

      V Bruseli 31. marca 2011

            Za Radu

            predseda

         VÖLNER P.

      (1)  Dátum podpisu memoranda o spolupráci uverejní Generálny sekretariát Rady v Úradnom vestníku Európskej únie.

      MEMORANDUM O SPOLUPRÁCI
      medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu
      EURÓPSKA ÚNIA („EÚ“)
      a
      MEDZINÁRODNÁ ORGANIZÁCIA CIVILNÉHO LETECTVA („ICAO“),
      ďalej len „zmluvné strany“,
      PRIPOMÍNAJÚC Dohovor o medzinárodnom civilnom letectve podpísaný v Chicagu 7. decembra 1944 (ďalej len „Chicagský dohovor“), a najmä jeho článok 55 písm. a) a článok 65,
      PRIPOMÍNAJÚC Zmluvu o fungovaní Európskej únie, a najmä jej články 218 a 220,
      MAJÚC NA PAMäTI uznesenie zhromaždenia ICAO č. A1-10, ktorým sa Rada ICAO oprávňuje prijať primerané dojednania s verejnými medzinárodnými organizáciami, ktorých činnosti majú vplyv na medzinárodné civilné letectvo, najmä s ohľadom na technickú spoluprácu, výmenu informácií a dokumentov, účasť na stretnutiach a ostatné záležitosti, ktoré môžu podporovať účinnú spoluprácu,
      PRIPOMÍNAJÚC politiku ICAO a rámec pre spoluprácu s ohľadom na regionálne orgány civilného letectva a regionálne organizácie zameranú okrem iného na uzavretie dohôd o spolupráci s týmito orgánmi a organizáciami v súlade s odporúčaniami sympózia ES/ICAO o regionálnych organizáciách, ktoré sa uskutočnilo 10. – 11. apríla 2008 v Montreale,
      BERÚC DO ÚVAHY, že príslušné právne predpisy EÚ sa vzťahujú na väčšinu noriem ICAO v oblasti bezpečnosti letectva, bezpečnostnej ochrany letectva, manažmentu letovej prevádzky a ochrany životného prostredia,
      BERÚC DO ÚVAHY Memorandum o spolupráci medzi Európskou agentúrou pre bezpečnosť letectva (EASA) a Medzinárodnou organizáciou civilného letectva (ICAO) týkajúce sa auditu bezpečnostného dohľadu a súvisiacich záležitostí, ktoré bolo podpísané 21. marca 2006 v Montreale,
      BERÚC DO ÚVAHY Memorandum o spolupráci medzi Európskym spoločenstvom a Medzinárodnou organizáciou civilného letectva týkajúce sa bezpečnostných auditov/inšpekcií a súvisiacich záležitostí, ktoré bolo podpísané 17. septembra 2008 v Montreale,
      KEĎŽE Európske spoločenstvo a Organizácia Spojených národov podpísali 29. apríla 2003 novú finančnú a administratívnu rámcovú dohodu (FAFA), ku ktorej ICAO pristúpila dohodou s Európskym spoločenstvom podpísanou 7. decembra 2004,
      KEĎŽE toto memorandum o spolupráci nenahrádza súčasné formy spolupráce medzi zmluvnými stranami, ani sa ich nedotýka, pokiaľ ostávajú v platnosti,
      SO ZRETEĽOM na uznesenie zhromaždenia ICAO A36-2, ktoré okrem iného uznáva, že zriadenie regionálnych a subregionálnych systémov dohľadu nad bezpečnosťou vrátane regionálnych organizácií dohľadu nad bezpečnosťou má veľký potenciál pomáhať štátom dodržiavať ich povinnosti podľa Chicagského dohovoru prostredníctvom úspor z rozsahu a harmonizácie vo väčšom rozsahu a v ktorom sa od generálneho tajomníka požaduje, aby pokračoval v podporovaní koordinácie a spolupráce medzi ICAO A Všeobecným programom hodnotenia dohľadu nad bezpečnosťou (USOAP) a programami auditu ďalších organizácií súvisiacimi s bezpečnosťou letectva, pričom ďalej usmerňuje Radu, aby podporovala koncepciu regionálnych a subregionálnych systémov dohľadu nad bezpečnosťou vrátane regionálnych organizácií dohľadu nad bezpečnosťou,
      KEĎŽE zmluvné strany majú spoločnú víziu dosiahnutia najvyššej úrovne jednotnosti európskych prevádzkových predpisov, požiadaviek a postupov s cieľom dosiahnuť dodržiavanie noriem ICAO uvedených v prílohách k Chicagskému dohovoru na účely bezpečnosti letectva, bezpečnostnej ochrany letectva, manažmentu letovej prevádzky a ochrany životného prostredia,
      KEĎŽE každá zmluvná strana zohráva dôležitú úlohu pri dosahovaní tohto cieľa,
      KEĎŽE zmluvné strany si želajú angažovať sa a navzájom komunikovať o regionálnej spolupráci,
      KEĎŽE EÚ prijala spoločné pravidlá v oblastiach bezpečnosti letectva a bezpečnostnej ochrany letectva a Európska agentúra pre bezpečnosť letectva (EASA) a Európska komisia vykonávajú inšpekcie v členských štátoch EÚ s cieľom monitorovať uplatňovanie týchto pravidiel,
      BERÚC DO ÚVAHY, že Európska komisia má v EÚ výkonné právomoci na zabezpečenie uplatňovania právnych predpisov EÚ v oblasti bezpečnosti letectva, bezpečnostnej ochrany letectva, manažmentu letovej prevádzky a ochrany životného prostredia,
      BERÚC DO ÚVAHY, že hlavným cieľom programov auditu ICAO a programov inšpekcií EÚ je zvýšiť bezpečnosť letectva a bezpečnostnú ochranu letectva vyhodnotením uplatňovania príslušných noriem, identifikáciou prípadných nedostatkov a zabezpečením nápravy nedostatkov v EÚ v prípade potreby,
      KEĎŽE EÚ zriadila kanceláriu v Montreale s cieľom uľahčiť posilňovanie vzťahov a spoluprácu medzi EÚ a ICAO a umožniť posilnenie účasti a príspevku EÚ na činnostiach ICAO v sídle ICAO,
      BERÚC DO ÚVAHY, že bez toho, aby boli dotknuté práva alebo povinnosti členských štátov EÚ na základe Chicagského dohovoru alebo vzťah medzi členskými štátmi EÚ a ICAO vyplývajúci z ich členstva v ICAO, je žiaduce ustanoviť vzájomnú spoluprácu medzi EÚ a ICAO v oblastiach bezpečnosti letectva, bezpečnostnej ochrany letectva, manažmentu letovej prevádzky a ochrany životného prostredia spôsobom, ktorý by zaručoval väčšiu harmonizáciu noriem a užšiu koordináciu príslušných činností, ako aj s cieľom dosiahnuť lepšie využitie obmedzených zdrojov a zabrániť zdvojeným činnostiam a zároveň zachovať integritu oboch zmluvných strán,
      KEĎŽE zmluvné strany uznávajú nevyhnutnosť chrániť dôverné informácie získané od druhej zmluvnej strany, a to v rozsahu vyžadovanom podľa ich príslušných pravidiel,
      DOHODLI SA TAKTO:
      1.   Všeobecné ustanovenia
      Zmluvné strany sa dohodli na posilnení svojho vzťahu a založení užšej spolupráce v oblasti bezpečnosti letectva, bezpečnostnej ochrany letectva, manažmentu letovej prevádzky a ochrany životného prostredia, ako aj na uľahčení, v súlade s ustanoveným rokovacím poriadkom, svojej účasti na činnostiach a stretnutiach ako pozorovatelia prostredníctvom podpísania tohto memoranda o spolupráci v prospech medzinárodného civilného letectva.
      Týmto memorandom o spolupráci nie sú dotknuté práva ani povinnosti členských štátov EÚ na základe Chicagského dohovoru, ani vzťah medzi členskými štátmi EÚ a ICAO vyplývajúci z členstva členských štátov EÚ v ICAO.
      Toto memorandum o spolupráci sa nevzťahuje na nijaké rozhodovanie ICAO alebo EÚ, a to ani na rozhodovanie o záležitostiach vytvárania noriem alebo predpisov, ani sa v tejto oblasti nijako nerozširuje jeho pôsobnosť, ale zriaďuje sa ním regulačná spolupráca v prípravných fázach týchto činností.
      Kancelária Európskej únie v Montreale, ktorá zastupuje EÚ v sídle ICAO, podporuje vzťahy medzi EÚ a ICAO a slúži pre ICAO ako hlavný kontaktný bod EÚ vo všetkých záležitostiach týkajúcich sa uplatňovania tohto memoranda o spolupráci.
      2.   Ciele

                  2.1.

                  Týmto memorandom o spolupráci sa:

                              a)

                              zriaďuje rámec pre posilnené vzťahy medzi zmluvnými stranami;

                              b)

                              posilňuje spolupráca medzi zmluvnými stranami;

                              c)

                              určujú oblasti vzájomnej spolupráce medzi zmluvnými stranami a

                              d)

                              ustanovujú podmienky a mechanizmy pri uplatňovaní spolupráce medzi zmluvnými stranami.

            3.   Rozsah pôsobnosti

                  3.1.

                  Týmto memorandom o spolupráci sa ustanovuje spolupráca medzi zmluvnými stranami v týchto oblastiach:

                              a)

                              bezpečnosť letectva;

                              b)

                              bezpečnostná ochrana civilného letectva;

                              c)

                              manažment letovej prevádzky a

                              d)

                              ochrana životného prostredia.

                  3.2.

                  Na každú z oblastí uvedených v bode 3.1 tohto článku sa vzťahuje osobitná príloha k memorandu o spolupráci.

                  3.3.

                  Zmluvné strany môžu ustanoviť podmienky organizácie spolupráce s určením vzájomne dohodnutých mechanizmov a postupov nevyhnutných na účinnú realizáciu činností spolupráce ustanovených v prílohách k tomuto memorandu o spolupráci.

                  3.4.

                  Prílohy prijaté v súlade s týmto memorandom o spolupráci tvoria neoddeliteľnú súčasť tohto memoranda o spolupráci.

            4.   Formy spolupráce

                  4.1.

                  Zmluvné strany:

                              a)

                              ustanovujú mechanizmy konzultácie, koordinácie a spolupráce, ako aj výmeny informácií;

                              b)

                              uľahčujú harmonizáciu výkonnostných požiadaviek a interoperabilitu nových technológií a systémov;

                              c)

                              koordinujú príslušné programy a výsledky auditu a inšpekcie, ako aj činnosti technickej pomoci s cieľom lepšie využiť obmedzené zdroje a zabrániť zdvojeným činnostiam;

                              d)

                              vymieňajú si informácie o dodržiavaní noriem ICAO;

                              e)

                              ustanovujú opatrenia pre EÚ na účely poskytovania odborných vedomostí a zdrojov pre ICAO, a to aj v podobe vysielania pracovníkov v rámci výlučnej právomoci generálneho tajomníka, a prípadne technickej pomoci a špecializovanej odbornej prípravy;

                              f)

                              umožňujú účasť jednej strany na činnostiach druhej strany týkajúcich sa programov auditu a inšpekcií a prípadne programov odborného vzdelávania, zatiaľ čo pozorovatelia EÚ sa môžu zúčastňovať na audítorských misiách štátov EÚ iba s ich súhlasom a odborní pracovníci EÚ, zúčastňujúci sa ako audítori ICAO na auditoch ICAO v rámci svojho vyslania, nakladajú so všetkými informáciami týkajúcimi sa audítorských misií ako s prísne dôvernými v súlade s platnými pravidlami ICAO, a

                              g)

                              bez toho, aby boli dotknuté povinnosti ktorejkoľvek zmluvnej strany v oblasti neposkytovania informácií, a za podmienky uplatňovania príslušných pravidiel o utajovaní podľa článku 6 spoločne využívajú elektronické informácie, údaje a oficiálne publikácie a poskytujú si navzájom prístup k databázam a posilňujú prepojenia medzi nimi s cieľom doplniť svoje existujúce databázy.

            5.   Činnosti spolupráce

                  5.1.

                  Zmluvné strany sa podľa podmienok v prílohách k tomuto memorandu o spolupráci dohodli na spoločnom vykonávaní týchto činností spolupráce. Zmluvné strany:

                              5.1.1.

                              Ustanovujú mechanizmy konzultácie, koordinácie a spolupráce, ako aj výmeny informácií, vrátane týchto činností:

                                          a)

                                          ustanovujú a zavádzajú spoločné mechanizmy pravidelného dialógu, konzultácií a výmeny informácií;

                                          b)

                                          zabezpečujú, aby každá zmluvná strana bola včas informovaná o rozhodnutiach, činnostiach, iniciatívach, stretnutiach a významných udalostiach týkajúcich sa tohto memoranda o spolupráci v oblastiach bezpečnosti leteckej dopravy, bezpečnostnej ochrany leteckej dopravy, manažmentu letovej prevádzky a ochrany životného prostredia a aby dostávala príslušné informácie. V prípade potreby sa môžu organizovať informačné stretnutia;

                                          c)

                                          poskytujú bezplatný prístup k všetkým oficiálnym dokumentom a publikáciám;

                                          d)

                                          sprístupňujú druhej zmluvnej strane databázy a informácie na webových stránkach a

                                          e)

                                          zabezpečujú, aby EÚ získala a mala prístup k všetkým obežníkom ICAO, ktorých predmet má význam v rámci rozsahu pôsobnosti tohto memoranda o spolupráci a príloh k nemu.

                              5.1.2.

                              Ustanovujú rámce spolupráce na lepšiu koordináciu programov auditu a inšpekcií s cieľom lepšie využívať obmedzené zdroje a zabrániť zdvojeným činnostiam.

                              5.1.3.

                              Ustanovujú spoločné mechanizmy úzkej spolupráce pri plánovaní programov a technickej pomoci.

                              5.1.4.

                              Spolupracujú pri podpore celosvetovej interoperability nových technológií a systémov a ustanovujú spoločné mechanizmy na posilnenie spolupráce pri používaní nových technológií.

                              5.1.5.

                              Zabezpečujú včasné vzájomné konzultácie s cieľom dosiahnuť zlepšenú koordináciu a súlad medzi predpismi, politikami, prístupmi a normami a odporúčanými postupmi (SARP) organizácie ICAO.

                              5.1.6.

                              Vytvárajú podmienky organizácie práce na uľahčenie výmeny odborných vedomostí a zdrojov, a to takto:

                                          a)

                                          ICAO poskytuje EÚ odborné vedomosti a poradenstvo o najlepších postupoch pri uplatňovaní noriem a odporúčaných postupov;

                                          b)

                                          EÚ poskytuje ICAO odborné vedomosti, a to aj v podobe vysielania pracovníkov na sekretariát ICAO;

                                          c)

                                          EÚ bude mať snahu poskytovať ICAO finančné príspevky na pokrytie nákladov vzniknutých pri uplatňovaní tohto memoranda o spolupráci vrátane administratívnych nákladov, poskytovania dokumentácie a publikácií a príslušných služieb, používania priestorov v sídle ICAO a nákladov na informačné technológie;

                                          d)

                                          EÚ bude mať snahu poskytovať ICAO finančné príspevky na podporu programov technickej pomoci ICAO a ďalších činností ICAO podľa dohody so spoločným výborom, a to v súlade s finančnou a administratívnou rámcovou dohodou (FAFA), a

                                          e)

                                          akýkoľvek nový rámec a podmienky vysielania pracovníkov a finančné príspevky pre ICAO v rámci tohto memoranda o spolupráci sa stanovia v organizačných podmienkach dohodnutých na tento účel v spoločnom výbore. Tieto organizačné podmienky umožnia, aby EÚ v rámci týchto príspevkov od ICAO vyžadovala finančné informácie.

                              5.1.7.

                              Navzájom sa informujú o všetkých príslušných programoch odborného vzdelávania a prípadne uľahčujú účasť druhej zmluvnej strany.

                              5.1.8.

                              Spoločne organizujú príslušné podujatia a v prípade potreby ich koordinujú.

            6.   Dôvernosť

                  6.1.

                  Každá zmluvná strana prijme všetky primerané preventívne opatrenia, ktoré sú potrebné na ochranu informácií získaných v rámci tohto memoranda o spolupráci a príloh k nemu, pred neoprávneným uverejnením. Zmluvná strana môže pri poskytovaní informácií druhej zmluvnej strane určiť časti informácií, ktoré považuje za informácie nepodliehajúce uverejneniu.

                  6.2.

                  Zmluvné strany sa dohodli, že pri uplatňovaní tohto memoranda o spolupráci a príloh k nemu budú v rozsahu vyžadovanom podľa svojich príslušných pravidiel, predpisov a právnych predpisov zabezpečovať ochranu utajovaných informácií získaných od druhej zmluvnej strany.

                  6.3.

                  Zmluvné strany podľa svojich príslušných pravidiel, predpisov a právnych predpisov nesmú najmä uverejňovať informácie, ktoré sa považujú za dôverné, získané od druhej zmluvnej strany na základe tohto memoranda o spolupráci a príloh k nemu. Takéto informácie musia byť primeraným spôsobom označené v súlade s ich príslušnými pravidlami.

                  6.4.

                  Zmluvné strany sa podľa potreby dohodnú na pracovných dojednaniach o ďalších postupoch pri ochrane utajovaných informácií poskytovaných na základe tohto memoranda o spolupráci a príloh k nemu. Tieto postupy zahŕňajú možnosť každej zmluvnej strany overiť, ktoré ochranné opatrenia uskutočnila druhá zmluvná strana.

            7.   Spoločný výbor zmluvných strán

                  7.1.

                  Zriaďuje sa spoločný výbor, ktorý pozostáva zo zástupcov každej zmluvnej strany. Spoločnému výboru spoločne predsedá jeden zástupca každej zmluvnej strany. Spoločný výbor je zodpovedný za účinné udržiavanie funkčnosti príloh k tomuto memorandu o spolupráci vrátane schvaľovania príloh.

                  7.2.

                  Zasadanie spoločného výboru sa zvoláva aspoň raz ročne s cieľom preskúmať uplatňovanie príloh k tomuto memorandu o spolupráci a organizuje sa nákladovo efektívne. Každá zmluvná strana môže kedykoľvek požiadať o zvolanie zasadania spoločného výboru.

                  7.3.

                  Spoločný výbor sa môže zaoberať všetkým, čo súvisí s funkčnosťou a implementáciou príloh k tomuto MOC. Je zodpovedný najmä za:

                              a)

                              riešenie všetkých otázok týkajúcich sa uplatňovania a realizácie príloh k tomuto MOC;

                              b)

                              posudzovanie spôsobov vylepšenia funkčnosti príloh k tomuto memorandu o spolupráci a prípadne poskytovanie odporúčaní zmluvným stranám na ich zmenu a doplnenie;

                              c)

                              schvaľovanie príloh k tomuto memorandu o spolupráci a pracovných dojednaní v rozsahu pôsobnosti príloh alebo ich zmien a doplnení;

                              d)

                              posudzovanie finančných otázok a otázok súvisiacich so zdrojmi, ktoré sa týkajú realizácie tohto memoranda o porozumení a príloh k nemu, a

                              e)

                              riešenie všetkých nezhôd alebo sporov týkajúcich sa výkladu alebo uplatňovania tohto memoranda o spolupráci a príloh k nemu.

                  7.4.

                  Spoločný výbor funguje na základe dohody medzi predsedami každej zmluvnej strany.

            8.   Riešenie sporov

                  8.1.

                  Každá zmluvná strana môže požiadať o konzultácie s druhou zmluvnou stranou o akejkoľvek záležitosti týkajúcej sa tohto memoranda o spolupráci. Druhá zmluvná strana na takúto žiadosť bezodkladne odpovie a do 45 dní začne konzultácie v termíne, na ktorom sa zmluvné strany dohodnú.

                  8.2.

                  Zmluvné strany vyvinú všetko úsilie na vyriešenie akýchkoľvek vzájomných nezhôd vyplývajúcich z ich spolupráce na základe tohto memoranda o spolupráci, a to na čo najnižšej technickej úrovni prostredníctvom konzultácie.

                  8.3.

                  V prípade, že sa nezhoda nevyrieši podľa ustanovení bodu 8.2 tohto článku, ktorákoľvek zmluvná strana môže tento spor predložiť spoločnému výboru, ktorý o tejto záležitosti vedie konzultácie v súlade s článkom 7 tohto memoranda o spolupráci s cieľom vyriešiť spor rokovaním.

                  8.4.

                  Bez ohľadu na body 8.1 až 8.3 tohto článku sa v prípade, ak sa rieši akýkoľvek spor o otázke finančného hospodárenia, uplatňujú ustanovenia o riešení sporov podľa FAFA.

                  8.5.

                  Nič v tomto memorande o spolupráci sa nesmie považovať za vzdanie sa akýchkoľvek výsad alebo imunít zmluvných strán.

            9.   Nadobudnutie platnosti, zmeny a doplnenia a ukončenie platnosti

                  9.1.

                  Kým toto memorandum o spolupráci nenadobudne platnosť, vykonáva sa od dátumu jeho podpisu predbežne.

                  9.2.

                  Toto memorandum o spolupráci nadobúda platnosť po tom, keď si zmluvné strany navzájom písomne oznámia, že ich príslušné vnútorné postupy, ktoré sú potrebné na nadobudnutie platnosti memoranda, boli ukončené, a ostáva v platnosti až do ukončenia platnosti.

                  9.3.

                  Toto memorandum o spolupráci môže kedykoľvek vypovedať ktorákoľvek zmluvná strana. Zmluvná strana môže túto výpoveď realizovať po uplynutí šiestich mesiacov odo dňa písomného oznámenia druhej zmluvnej strane, pokiaľ spomínané oznámenie o vypovedaní nebude vzaté späť na základe vzájomného súhlasu zmluvných strán pred dňom uplynutia tohto obdobia.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Per la Unió Europea

            За Международната организация за гражданско въздухоплаване
            Por la Organización Internacional de Aviación Civil
            Za Mezinárodní organizaci pro civilní letectví
            For Organisationen for International Civil Luftfart
            Für die Internationale Zivilluftfahrt-Organisation
            Rahvusvahelise Tsiviillennunduse Organisatsiooni nimel
            Για τη Διεθνή Οργάνωση Πολιτικής Αεροπορίας
            For The International Civil Aviation Organisation
            Pour l’Organisation de l’aviation civile internationale
            Per l’Organizzazione internazionale dell’aviazione civile
            Starptautiskās Civilās aviācijas organizācijas vārdā
            Tarptautinės Civilinės aviacijos organizacijos vardu
            A Nemzetközi Polgári Repülési Szervezet részéről
            Għall-Organizzazzjoni tal-Avjazzjoni Ċivili Internazzjonali
            Voor de Internationale Burgerluchtvaartorganisatie
            W imieniu Organizacji Międzynarodowego Lotnictwa Cywilnego
            Pela Organização da Aviação Civil Internacional
            Pentru Organizația Aviației Civile Internaționale
            Za Medzinárodnú organizáciu civilného letectva
            Za Mednarodno organizacijo civilnega letalstva
            Kansainvälisen siviili-ilmailujärjestön puolesta
            För internationella civila luftfartsorganisationen


title: 2012/802/EÚ: Rozhodnutie Európskeho parlamentu z  23. októbra 2012 o absolutóriu za plnenie rozpočtu Európskej agentúry pre lieky za rozpočtový rok 2010#Uznesenie Európskeho parlamentu z  23. októbra 2012 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre lieky za rozpočtový rok 2010

text:
               20.12.2012

               SK

               Úradný vestník Európskej únie

               L 350/82

         ROZHODNUTIE EURÓPSKEHO PARLAMENTU
   z 23. októbra 2012
   o absolutóriu za plnenie rozpočtu Európskej agentúry pre lieky za rozpočtový rok 2010
   (2012/802/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej agentúry pre lieky za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky Európskej agentúry pre lieky za rozpočtový rok 2010 spolu s odpoveďami agentúry (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na svoje rozhodnutie z 10. mája 2012 (2), ktorým odkladá rozhodnutie o absolutóriu za plnenie rozpočtu Európskej agentúry pre lieky za rozpočtový rok 2010, jeho sprievodné uznesenie a odpovede výkonného riaditeľa agentúry,

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Európskeho parlamentu a Rady (ES) č. 726/2004 (4), ktorým sa zriaďuje Európska agentúra pre lieky, a najmä na jeho článok 68,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na spoločné vyhlásenie o decentralizovaných agentúrach a k nemu priložený spoločný prístup, ktoré boli dohodnuté v júni 2012 Európskym parlamentom, Radou a Komisiou na základe práce vykonanej medziinštitucionálnou pracovnou skupinou pre decentralizované agentúry zriadenou v marci 2009, a najmä na ich časti o správe, prevádzke, plánovaní, zodpovednosti a transparentnosti spoločného prístupu,

               —

               so zreteľom na článok 77 rokovacieho poriadku a prílohy VI k nemu,

               —

               so zreteľom na druhú správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0298/2012),

               1.

               udeľuje výkonnému riaditeľovi Európskej agentúry pre lieky absolutórium za plnenie rozpočtu agentúry za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskej agentúry pre lieky, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 366, 15.12.2011, s. 27.

      (2)  Ú. v. EÚ L 286, 17.10.2012, s. 377.

      (3)  Ú. v. ES L 248, 16.9.2002, s. 1.

      (4)  Ú. v. EÚ L 136, 30.4.2004, s. 1.

      (5)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      z 23. októbra 2012
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre lieky za rozpočtový rok 2010
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej agentúry pre lieky za rozpočtový rok 2010,

                  —

                  so zreteľom na správu Dvora audítorov o overení ročnej účtovnej závierky Európskej agentúry pre lieky za rozpočtový rok 2010 spolu s odpoveďami agentúry (1),

                  —

                  so zreteľom na odporúčanie Rady z 21. februára 2012 (06083/2012 – C7-0051/2012),

                  —

                  so zreteľom na svoje rozhodnutie z 10. mája 2012 (2), ktorým odkladá rozhodnutie o absolutóriu za plnenie rozpočtu Európskej agentúry pre lieky za rozpočtový rok 2010, jeho sprievodné uznesenie a odpovede výkonného riaditeľa agentúry,

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

                  —

                  so zreteľom na nariadenie Európskeho parlamentu a Rady (ES) č. 726/2004 (4), ktorým sa zriaďuje Európska agentúra pre lieky, a najmä na jeho článok 68,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

                  —

                  so zreteľom na spoločné vyhlásenie o decentralizovaných agentúrach a k nemu priložený spoločný prístup, ktoré boli dohodnuté v júni 2012 Európskym parlamentom, Radou a Komisiou na základe práce vykonanej medziinštitucionálnou pracovnou skupinou pre decentralizované agentúry zriadenou v marci 2009, a najmä na ich časti o správe, prevádzke, plánovaní, zodpovednosti a transparentnosti spoločného prístupu,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na druhú správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0298/2012),

                  A.

                  keďže 10. mája 2012 Európsky parlament odložil rozhodnutie o absolutóriu a účtovnej závierke Európskej agentúry pre lieky (agentúra) za rozpočtový rok 2010;

                  B.

                  keďže agentúra sa v značnej miere zaoberala nedostatkami zdôraznenými v správe z 10. mája 2012 a poskytla orgánu udeľujúcemu absolutórium podstatné informácie v listoch z 2. a 6. júla 2012 a z 2., 7. a 24. augusta 2012;

                  C.

                  keďže absolutórium je platný nástroj Európskeho parlamentu, ktorý si vyžaduje rozhodnutie založené na faktických a podstatných argumentoch; v tejto súvislosti pripomína platné pravidlá, t. j. Služobný poriadok úradníkov a Podmienky zamestnávania ostatných zamestnancov Európskych spoločenstiev, nariadenie o rozpočtových pravidlách, ktoré sa vzťahujú na všeobecný rozpočet Európskych spoločenstiev, nariadenie o založení agentúry a osobitné politiky a postupy stanovené agentúrou,

                  1.

                  pripomína význam práce agentúry v poskytovaní najlepšieho možného vedeckého poradenstva k akýmkoľvek otázkam, ktoré sa týkajú hodnotenia kvality, bezpečnosti a účinnosti liekov na humánne a veterinárne použitie, členským štátom a inštitúciám;

         Ďalšie kroky v súvislosti s udelením absolutória za rok 2009

                  2.

                  berie na vedomie, že 7. júna 2012 správna rada schválila novú štruktúru a rozsah pôsobnosti Poradného výboru pre verejné obstarávanie a zmluvy; víta, že agentúra zaviedla viacročný plán verejného obstarávania na roky 2012 – 2014, ako požadoval orgán udeľujúci absolutórium vo svojej správe o udelení absolutória za rozpočtový rok 2009;

         Prenesené rozpočtové prostriedky a zrušenia

                  3.

                  pripomína, že Dvor audítorov informoval o vysokej úrovni prenesených prostriedkov za rozpočtový rok 2010 a o nedostatočnom dodržiavaní zásady ročnej platnosti rozpočtu; víta skutočnosť, že agentúra posilnila svoje postupy odhadov príjmov z poplatkov vytvorením tímu, ktorý v úzkej spolupráci s farmaceutickým priemyslom analyzuje stav výskumu farmaceutického produktu pred jeho predložením agentúre; berie na vedomie pevný záväzok agentúry spolupracovať s generálnym riaditeľstvom Komisie pre rozpočet s cieľom vytvoriť pri prebiehajúcej revízii rámcových nariadení o rozpočtových pravidlách stabilný rámec;

                  4.

                  plne podporuje všetku snahu na úrovni výkonných a administratívnych štruktúr agentúry zameranú na reformu systému platieb za služby poskytované orgánmi členských štátov, ktorý by mal jednoznačne vychádzať z reálnych nákladov; víta preto iniciatívu agentúry vypracovať nový návrh, ktorý bude predložený správnej rade; nalieha na správnu radu, aby bezodkladne preskúmala tento systém platieb a rozhodla o ňom, pričom očakáva, že správna rada tak urobí;

         Transparentnosť a riadenie konfliktu záujmov

                  5.

                  berie na vedomie, že agentúra organizuje v novembri 2012 seminár, na ktorom sa stretne viacero zainteresovaných strán s cieľom vypracovať postup umožňujúci prístup verejnosti k údajom z klinických skúšok, a že výber a odborná príprava vedeckých zamestnancov agentúry zamerané na posilnenie analýzy prvotných údajov výrazne pokročili;

                  6.

                  berie na vedomie, že agentúra zlepšila rozsah a metodiku systematických kontrol ex ante a ex post súvisiacich s preverovaním vyhlásenia o záujmoch, a tiež víta rozhodnutie agentúry každoročne vykonávať hodnotenie revidovanej politiky týkajúcej sa vyhlásenia o záujmoch; vyzýva agentúru, aby aj naďalej každých šesť mesiacov informovala orgán udeľujúci absolutórium o vykonávaní svojej revidovanej politiky a najmä o systematických kontrolách ex ante a ex post;

                  7.

                  s uspokojením konštatuje, že agentúra začala zverejňovať zápisy z niektorých schôdzí vedeckých výborov, počnúc schôdzami Pediatrického výboru v júli 2012; berie na vedomie, že postup zverejňovania zápisníc zo všetkých zasadnutí vedeckých výborov bude dokončený až koncom roka 2013;

                  8.

                  berie na vedomie, že obavy súvisiace s finančnými okruhmi a potenciálnymi konfliktami záujmov pri spracúvaní platieb z dôvodu nedostatočného oddelenia funkcií agentúra vyriešila tým, že ako centrálny finančný systém zaviedla účtovný softvér SAP;

                  9.

                  zdôrazňuje, že v júni 2012 došlo v agentúre k prípadu „otáčavých dverí“, keď bývalý vedúci právnej služby nastúpil ako hlavný advokát právnickej firmy so sídlom v USA, ktorej klientmi je rad farmaceutických spoločností; berie na vedomie, že správna rada agentúry začala revíziu činnosti bývalého vedúceho právnej služby; vyzýva agentúru, aby do konca roka 2012 informovala orgán udeľujúci absolutórium o výsledkoch tejto revízie;

                  10.

                  berie na vedomie, že agentúra vykonala preverenie vyhlásení o záujmoch odborníkov a členov výborov, ktorí boli aktívne zapojení do činností agentúry medzi 1. januárom a 31. májom 2012, a to vo vzťahu k ich životopisu; konštatuje, že približne 54 % odborníkov a členov výborov poskytlo agentúre aktualizovaný životopis; vyzýva agentúru, aby do začiatku ďalšieho postupu udeľovania absolutória informovala orgán udeľujúci absolutórium o časovom rámci a výsledkoch preverovania zvyšných 46 %;

                  11.

                  víta iniciatívu agentúry zverejniť na svojej internetovej stránke vyhlásenia o záujmoch svojich zamestnancov na riadiacich pozíciách a expertov zapojených do hodnotenia liekov; so záujmom konštatuje, že na zozname expertov sa uvádza aj ich úroveň rizika z hľadiska konfliktu záujmov; víta záväzok agentúry zverejniť hneď po vyhláseniach o záujmoch aj profesijné a vzdelanostné profily vedeckých odborníkov, ktorí sú od prvého štvrťroku roku 2013 zaradení do jej databázy odborníkov, a plánuje v ďalších postupoch udeľovania absolutória dôsledne sledovať postup zverejňovania;

                  12.

                  víta oznámenie agentúry o jej zámere zaviesť systém kontroly vyhlásení o záujmoch ex ante a ex post, a to najmä formou náhodného porovnávania so životopismi a informáciami, ktoré experti poskytli na vnútroštátnej úrovni; žiada agentúru, aby oznámila orgánu poverenému kontrolou rozpočtu presný harmonogram zavádzania tohto nového systému;

                  13.

                  súhlasí s názorom agentúry, že vysoká úroveň spoľahlivosti a čestnosti vo vyhláseniach o záujmoch sa môže dosiahnuť iba vtedy, ak budú farmaceutické spoločnosti samy zverejňovať zoznam expertov a výskumných centier, s ktorými spolupracujú, ako aj hodnotu ich spoločných finančných väzieb; súhlasí s názorom agentúry, že je potrebné preskúmať vhodnosť legislatívnej iniciatívy v tejto oblasti;

                  14.

                  berie na vedomie úsilie agentúry o vyriešenie obáv, ktoré vyjadril orgán udeľujúci absolutórium v súvislosti s prevenciou a riadením konfliktu záujmov; berie na vedomie najmä správy z 29. júna 2012 a zo 7. augusta 2012, ktoré prijal orgán udeľujúci absolutórium, o preskúmaní prípadov riadenia konfliktu záujmov, na ktoré upozornil IAS, a o preskúmaní prípadných konfliktov záujmov odborníkov zapojených do posudzovania lieku Pandemrix;

                  15.

                  je pevne presvedčený, že je potrebné urobiť nevyhnutné kroky v prípade výskytu nedodržania platných pravidiel; domnieva sa, že v takýchto prípadoch by mala agentúra vypracovať akčný plán s presným harmonogramom zameraný na nápravu nedostatkov, že jeho vykonávanie by mal monitorovať Európsky parlament a že tieto problémy by sa mali riešiť zmenou platných pravidiel a nariadení s cieľom odstrániť prípadné medzery;

                  16.

                  vyzýva agentúru, aby vo výročných správach o činnosti venovala osobitnú časť opisu opatrení prijatých na prevenciu a riešenie konfliktu záujmov, ktorá by okrem iného mala zahŕňať:

                              —

                              počet údajných prípadov konfliktu záujmov, ktoré boli preverené,

                              —

                              počet prípadov „otáčavých dverí“,

                              —

                              opatrenia prijaté v jednotlivých kategóriách prípadov,

                              —

                              počet konaní začatých v prípade straty dôvery a ich výsledky,

                              —

                              uplatnené sankcie,

                        žiada agentúru, aby informovala orgán udeľujúci absolutórium o podrobnostiach prijatých opatrení;

                  17.

                  považuje za pozoruhodné, že gestorský výbor je v úzkom kontakte s agentúrou tak, že jej výkonného riaditeľa pozýva na výmenu názorov aspoň raz ročne, že vymenoval kontaktnú osobu spomedzi svojich členov a že agentúru každé dva roky navštevuje; pripomína, že posledná návšteva sa uskutočnila v júni 2011;

                  18.

                  vo všeobecnosti víta spoločné vyhlásenie a spoločný prístup k vyššie uvedeným decentralizovaným agentúram, ktoré riešia niektoré významné otázky týkajúce sa udelenia absolutória a domnieva sa, že plán ďalších krokov týkajúcich sa spoločného prístupu, ktorý Komisia predloží do konca roka 2012, tieto otázky riadne zohľadní;

                  19.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2012 (6) o výkonnosti, finančnom hospodárení a kontrole agentúr.

         (1)  Ú. v. EÚ C 366, 15.12.2011, s. 27.

         (2)  Ú. v. EÚ L 286, 17.10.2012, s. 377.

         (3)  Ú. v. ES L 248, 16.9.2002, s. 1.

         (4)  Ú. v. EÚ L 136, 30.4.2004, s. 1.

         (5)  Ú. v. ES L 357, 31.12.2002, s. 72.

         (6)  Ú. v. EÚ L 286, 17.10.2012, s. 388.


title: 2010/697/EÚ: Rozhodnutie Rady z  21. októbra 2010 o pozícii, ktorú má Európska únia zaujať v Asociačnej rade zriadenej Euro-stredomorskou dohodou, ktorou sa zakladá pridruženie medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, pokiaľ ide o prijatie ustanovení o koordinácii systémov sociálneho zabezpečenia#Návrh – Rozhodnutie Asociačnej rady č. …/… zriadenej Euro-stredomorskou dohodou, ktorou sa zakladá pridruženie medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, z …, pokiaľ ide o ustanovenia o koordinácii systémov sociálneho zabezpečenia uvedené v Euro-stredomorskej dohode

text:
               23.11.2010

               SK

               Úradný vestník Európskej únie

               L 306/1

         ROZHODNUTIE RADY
   z 21. októbra 2010
   o pozícii, ktorú má Európska únia zaujať v Asociačnej rade zriadenej Euro-stredomorskou dohodou, ktorou sa zakladá pridruženie medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, pokiaľ ide o prijatie ustanovení o koordinácii systémov sociálneho zabezpečenia
   (2010/697/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 79 ods. 2 písm. b) v spojení s článkom 218 ods. 9,
   so zreteľom na návrh Európskej komisie,
   keďže:

               (1)

               V článku 67 Euro-stredomorskej dohody, ktorou sa zakladá pridruženie medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (1) (ďalej len „dohoda“), sa ustanovuje, že asociačná rada prijme ustanovenia na uplatňovanie zásad koordinácie systémov sociálneho zabezpečenia uvedených v článku 65 dohody pred koncom prvého roku po tom, čo dohoda nadobudne platnosť.

               (2)

               V cieli 29 tretej zarážke akčného plánu EÚ a Maroka, ktorý asociačná rada prijala 27. júla 2005 v rámci európskej susedskej politiky, sa vyžaduje, aby asociačná rada prijala rozhodnutie o vykonávaní článku 65 uvedenej dohody.

               (3)

               V súlade s článkami 1 a 2 protokolu 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijímaní tohto rozhodnutia, nie je ním viazané ani nepodlieha jeho uplatňovaniu.

               (4)

               V súlade s článkami 1 a 2 protokolu 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, a bez toho, aby bol dotknutý článok 4 uvedeného protokolu, sa tieto členské štáty nezúčastňujú na prijímaní tohto rozhodnutia, nie sú ním viazané ani nepodliehajú jeho uplatňovaniu,

         PRIJALA TOTO ROZHODNUTIE:
   Článok 1
   Pozícia, ktorú má Európska únia zaujať v Asociačnej rade zriadenej Euro-stredomorskou dohodou, ktorou sa zakladá pridruženie medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, pokiaľ ide o vykonávanie článku 67 dohody, sa zakladá na návrhu rozhodnutia asociačnej rady pripojenom k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 21. októbra 2010

            Za Radu

            predsedníčka

         J. MILQUET

      (1)  Ú. v. ES L 70, 18.3.2000, s. 2.

      Návrh
      ROZHODNUTIE ASOCIAČNEJ RADY č. …/…
      zriadenej Euro-stredomorskou dohodou, ktorou sa zakladá pridruženie medzi Európskymi spoločenstvami a ich členskými štátmi na jednej strane a Marockým kráľovstvom na strane druhej,
      z …,
      pokiaľ ide o ustanovenia o koordinácii systémov sociálneho zabezpečenia uvedené v Euro-stredomorskej dohode
      ASOCIAČNÁ RADA,
      so zreteľom na Euro-stredomorskú dohodu, ktorou sa zakladá pridruženie medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (1), a najmä na jej článok 67,
      keďže:

                  (1)

                  V článkoch 65 až 68 Euro-stredomorskej dohody, ktorou sa zakladá pridruženie medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (ďalej len „dohoda“) sa ustanovuje koordinácia systémov sociálneho zabezpečenia Maroka a členských štátov. V článku 65 sa ustanovujú zásady takejto koordinácie.

                  (2)

                  V článku 67 dohody sa ustanovuje, že asociačná rada prijme rozhodnutie implementujúce zásady ustanovené v článku 65 pred koncom prvého roku po nadobudnutí platnosti dohody.

                  (3)

                  V cieli 29 tretej zarážke akčného plánu EÚ a Maroka, ktorý asociačná rada prijala 27. júla 2005 v rámci európskej susedskej politiky, sa vyžaduje prijatie rozhodnutia o vykonávaní článku 65 dohody.

                  (4)

                  V súvislosti s uplatňovaním zásady nediskriminácie toto rozhodnutie by nemalo ustanovovať vznik žiadneho dodatočného nároku, ktorý by vyplýval z určitých skutočností a udalostí, ktoré existujú, resp. ku ktorým došlo na území druhej zmluvnej strany, pokiaľ sa takéto skutočnosti alebo udalosti nezohľadňujú podľa právnych predpisov prvej zmluvnej strany, okrem práva na prenos určitých dávok.

                  (5)

                  Pri uplatňovaní tohto rozhodnutia by mali mať marockí pracovníci nárok na rodinné dávky pod podmienkou, že ich rodinní príslušníci majú s nimi spoločné legálne bydlisko v členskom štáte, v ktorom sú títo pracovníci zamestnaní. Na základe tohto rozhodnutia by nemal vzniknúť žiadny nárok na rodinné dávky, pokiaľ ide o ich rodinných príslušníkov s bydliskom v inom štáte, napr. v Maroku.

                  (6)

                  Nariadením Rady (ES) č. 859/2003 (2) sa rozšírili ustanovenia nariadenia (EHS) č. 1408/71 a nariadenia (EHS) č. 574/72 na štátnych príslušníkov tretích krajín, na ktorých sa dovtedy tieto ustanovenia nevzťahovali výhradne z dôvodu ich štátnej príslušnosti. Nariadenie (ES) č. 859/2003 sa už vzťahuje na zásadu sčítania dôb poistenia získaných marockými pracovníkmi v rôznych členských štátoch, pokiaľ ide o nárok na určité dávky, ako sa uvádza v článku 65 ods. 2 dohody.

                  (7)

                  Mohlo by byť potrebné ustanoviť osobitné ustanovenia, ktoré zodpovedajú osobitnému charakteru marockých právnych predpisov, aby sa tak uľahčilo uplatňovanie pravidiel koordinácie.

                  (8)

                  S cieľom zabezpečiť hladké fungovanie koordinácie systémov sociálneho zabezpečenia členských štátov a Maroka je potrebné zaviesť osobitné ustanovenia o spolupráci medzi členskými štátmi a Marokom, ako aj medzi dotknutou osobou a inštitúciou v príslušnom štáte.

                  (9)

                  Mali by sa prijať prechodné ustanovenia na ochranu osôb, na ktoré sa vzťahuje toto rozhodnutie, a na zabezpečenie toho, aby v dôsledku nadobudnutia účinnosti tohto rozhodnutia práva nestratili,

            PRIJALA TOTO ROZHODNUTIE:
      ČASŤ I

         VŠEOBECNÉ USTANOVENIA

      Článok 1
      Vymedzenie pojmov
      1.   Na účely tohto rozhodnutia:

                  a)

                  „dohoda“ je Euro-stredomorská dohoda, ktorou sa zakladá pridruženie medzi Európskymi spoločenstvami a ich členskými štátmi na jednej strane a Marockým kráľovstvom na strane druhej;

                  b)

                  „nariadenie“ je nariadenie Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (3), ako sa uplatňuje v členských štátoch Európskej únie;

                  c)

                  „vykonávacie nariadenie“ je nariadenie Európskeho parlamentu a Rady (ES) č. 987/2009 zo 16. septembra 2009, ktorým sa stanovuje postup vykonávania nariadenia (ES) č. 883/2004 o koordinácii systémov sociálneho zabezpečenia (4);

                  d)

                  „členský štát“ je členský štát Európskej únie;

                  e)

                  „pracovník“ je:

                              i)

                              na účely právnych predpisov členského štátu osoba vykonávajúca činnosť ako zamestnanec v zmysle článku 1 písm. a) nariadenia;

                              ii)

                              na účely právnych predpisov Maroka osoba vykonávajúca činnosť ako zamestnanec v zmysle týchto právnych predpisov;

                  f)

                  „rodinný príslušník“ je:

                              i)

                              na účely právnych predpisov členského štátu rodinný príslušník v zmysle článku 1 písm. i) nariadenia;

                              ii)

                              na účely právnych predpisov Maroka rodinný príslušník v zmysle týchto právnych predpisov;

                  g)

                  „právne predpisy“ sú:

                              i)

                              vo vzťahu k členským štátom právne predpisy v zmysle článku 1 písm. l) nariadenia;

                              ii)

                              vo vzťahu k Maroku príslušné relevantné právne predpisy uplatniteľné v Maroku;

                  h)

                  „dávky“ sú:

                              i)

                              vo vzťahu k členským štátom dávky v zmysle článku 3 nariadenia;

                              ii)

                              vo vzťahu k Maroku príslušné dávky uplatňované v Maroku;

                  i)

                  „prenosné dávky“ sú:

                              i)

                              vo vzťahu k členským štátom:

                                          —

                                          starobné dôchodky,

                                          —

                                          pozostalostné dôchodky,

                                          —

                                          dávky v súvislosti s pracovnými úrazmi a chorobami z povolania,

                                          —

                                          invalidné dôchodky súvisiace s pracovnými úrazmi a chorobami z povolania

                                    v zmysle nariadenia s výnimkou osobitných nepríspevkových peňažných dávok, ako sa ustanovujú v prílohe X k nariadeniu;

                              ii)

                              vo vzťahu k Maroku príslušné dávky ustanovené na základe marockých právnych predpisov s výnimkou osobitných nepríspevkových peňažných dávok, ako sa ustanovujú v prílohe I k tomuto rozhodnutiu.

            2.   Ostatné pojmy používané v tomto rozhodnutí majú význam stanovený:

                  a)

                  vo vzťahu k členským štátom v nariadení a vykonávacom nariadení;

                  b)

                  vo vzťahu k Maroku v príslušných právnych predpisoch uplatniteľných v Maroku.

            Článok 2
      Osoby, na ktoré sa toto rozhodnutie uplatňuje
      Toto rozhodnutie sa uplatňuje na:

                  a)

                  pracovníkov, ktorí sú štátnymi príslušníkmi Maroka a ktorí sú alebo boli legálne zamestnaní na území členského štátu a na ktorých sa vzťahujú alebo vzťahovali právne predpisy jedného alebo viacerých členských štátov, a na ich pozostalých;

                  b)

                  rodinných príslušníkov pracovníkov uvedených v písmene a) pod podmienkou, že títo rodinní príslušníci majú alebo mali s dotknutým pracovníkom spoločné legálne bydlisko, pokým bol pracovník zamestnaný v členskom štáte;

                  c)

                  pracovníkov, ktorí sú štátnymi príslušníkmi členského štátu a ktorí sú alebo boli legálne zamestnaní na území Maroka a na ktorých sa vzťahujú alebo vzťahovali právne predpisy Maroka, a na ich pozostalých a

                  d)

                  rodinných príslušníkov pracovníkov uvedených v písmene c) pod podmienkou, že títo rodinní príslušníci majú alebo mali s dotknutým pracovníkom spoločné legálne bydlisko, pokým bol pracovník zamestnaný v Maroku.

            Článok 3
      Rovnosť zaobchádzania
      1.   S pracovníkmi, ktorí sú štátnymi príslušníkmi Maroka a sú legálne zamestnaní v členskom štáte, a ich rodinnými príslušníkmi, ktorí s nimi majú spoločné legálne bydlisko, sa v súvislosti s dávkami v zmysle článku 1 ods. 1 písm. h) zaobchádza bez akejkoľvek diskriminácie na základe štátnej príslušnosti v porovnaní so štátnymi príslušníkmi členských štátov, na ktorých území sú zamestnaní.
      2.   S pracovníkmi, ktorí sú štátnymi príslušníkmi členského štátu a sú legálne zamestnaní v Maroku, a ich rodinnými príslušníkmi, ktorí s nimi majú spoločné legálne bydlisko, sa v súvislosti s dávkami v zmysle článku 1 ods. 1 písm. h) zaobchádza bez akejkoľvek diskriminácie na základe štátnej príslušnosti v porovnaní so štátnymi príslušníkmi Maroka.
      ČASŤ II

         VZŤAHY MEDZI ČLENSKÝMI ŠTÁTMI A MAROKOM

      Článok 4
      Upustenie od podmienok bydliska
      1.   Prenosné dávky v zmysle článku 1 ods. 1 písm. i), na ktoré majú nárok osoby uvedené v článku 2 písm. a) a c), nepodliehajú žiadnemu zníženiu, úprave, pozastaveniu, odňatiu ani odobratiu na základe skutočnosti, že poberateľ má bydlisko:

                  i)

                  na účely dávky podľa právnych predpisov členského štátu na území Maroka alebo

                  ii)

                  na účely dávky podľa marockých právnych predpisov na území členského štátu.

            2.   Rodinní príslušníci pracovníka uvedení v článku 2 písm. b) majú nárok na prenosné dávky v zmysle článku 1 ods. 1 písm. i) rovnakým spôsobom ako rodinní príslušníci pracovníka, ktorý je štátnym príslušníkom dotknutého členského štátu, keď títo rodinní príslušníci majú bydlisko na území Maroka.
      3.   Rodinní príslušníci pracovníka uvedeného v článku 2 písm. d) majú nárok na prenosné dávky v zmysle článku 1 ods. 1 písm. i) rovnakým spôsobom ako rodinní príslušníci pracovníka, ktorý je štátnym príslušníkom Maroka, keď títo rodinní príslušníci majú bydlisko na území členského štátu.
      ČASŤ III

         RÔZNE USTANOVENIA

      Článok 5
      Spolupráca
      1.   Členské štáty a Maroko sa vzájomne informujú o všetkých zmenách v ich právnych predpisoch, ktoré môžu ovplyvniť vykonávanie tohto rozhodnutia.
      2.   Na účely tohto rozhodnutia si orgány a inštitúcie členských štátov a Maroka poskytnú svoje služby a konajú tak, ako keby vykonávali svoje vlastné právne predpisy. Správna pomoc poskytnutá uvedenými orgánmi a inštitúciami je spravidla bezplatná. Príslušné orgány členských štátov a Maroka sa však môžu dohodnúť na náhrade určitých výdavkov.
      3.   Orgány a inštitúcie členských štátov a Maroka môžu na účely tohto rozhodnutia komunikovať medzi sebou a s dotknutými osobami alebo ich zástupcami priamo.
      4.   Inštitúcie a osoby, na ktoré sa vzťahuje toto rozhodnutie, majú povinnosť vzájomne sa informovať a spolupracovať s cieľom zabezpečiť riadne vykonávanie tohto rozhodnutia.
      5.   Dotknuté osoby musia čo najskôr informovať inštitúcie príslušného členského štátu alebo Maroka, ak je príslušným štátom Maroko, a členského štátu bydliska alebo Maroka, ak je štátom bydliska Maroko, o všetkých zmenách v ich osobnej alebo rodinnej situácii, ktoré ovplyvňujú ich nárok na dávky podľa tohto rozhodnutia.
      6.   Nedodržanie povinnosti informovať uvedenej v odseku 5 môže mať za následok uplatnenie primeraných opatrení v súlade s vnútroštátnym právom. Tieto opatrenia sú však rovnocenné s opatreniami uplatniteľnými na podobné situácie podľa domáceho práva a žiadateľom neznemožňujú ani v praxi nadmerne nesťažujú uplatňovanie práv, ktoré sa im udeľujú týmto rozhodnutím.
      7.   Členské štáty a Maroko môžu stanoviť vnútroštátne ustanovenia, ktorými sa ustanovia podmienky overovania nárokov na dávky tak, aby sa zohľadnila skutočnosť, že príjemcovia majú miesto pobytu alebo bydliska mimo územia štátu, v ktorom sa nachádza dlžnícka inštitúcia. Tieto ustanovenia musia byť primerané, bez akejkoľvek diskriminácie na základe štátnej príslušnosti a v súlade so zásadami tohto rozhodnutia. Tieto ustanovenia sa oznámia asociačnej rade.
      Článok 6
      Administratívne overovanie a lekárske vyšetrenia
      1.   Tento článok sa uplatňuje na osoby uvedené v článku 2 a poberajúce prenosné dávky uvedené v článku 1 ods. 1 písm. i), ako aj na inštitúcie poverené vykonávaním tohto rozhodnutia.
      2.   Ak poberateľ alebo žiadateľ dávok alebo jeho rodinný príslušník má miesto pobytu alebo bydlisko na území členského štátu a dlžnícka inštitúcia sa nachádza v Maroku alebo ak poberateľ alebo žiadateľ dávok alebo jeho rodinný príslušník má miesto pobytu alebo bydlisko v Maroku a dlžnícka inštitúcia sa nachádza v členskom štáte, lekárske vyšetrenie na žiadosť tejto dlžníckej inštitúcie vykoná inštitúcia miesta pobytu alebo bydliska poberateľa v súlade s postupmi ustanovenými v právnych predpisoch, ktoré táto inštitúcia uplatňuje.
      Dlžnícka inštitúcia oznámi inštitúcii miesta pobytu alebo bydliska akékoľvek prípadné osobitné požiadavky, ktoré sa majú splniť, a otázky, na ktoré sa má lekárske vyšetrenie zamerať.
      Inštitúcia miesta pobytu alebo bydliska zašle správu dlžníckej inštitúcii, ktorá si lekárske vyšetrenie vyžiadala.
      Dlžnícka inštitúcia má vyhradené právo nechať poberateľa vyšetriť lekárom, ktorého si sama vyberie, buď na území miesta pobytu alebo bydliska poberateľa alebo žiadateľa o dávky, alebo v krajine, kde sa dlžnícka inštitúcia nachádza. Poberateľ však môže byť vyzvaný, aby sa dostavil do štátu dlžníckej inštitúcie, iba ak je schopný absolvovať cestu bez toho, aby to ohrozilo jeho zdravie, pričom cestovné náklady a náklady na ubytovanie hradí dlžnícka inštitúcia.
      3.   Ak má poberateľ alebo žiadateľ dávok alebo jeho rodinný príslušník miesto pobytu alebo bydliska na území členského štátu a dlžnícka inštitúcia sa nachádza v Maroku alebo ak má miesto pobytu alebo bydliska na území Maroka a dlžnícka inštitúcia sa nachádza v členskom štáte, administratívne overenie na žiadosť dlžníckej inštitúcie vykoná inštitúcia miesta pobytu alebo bydliska poberateľa.
      Inštitúcia miesta pobytu alebo bydliska zašle správu dlžníckej inštitúcii, ktorá si administratívne overenie vyžiadala.
      Dlžnícka inštitúcia má vyhradené právo dať situáciu poberateľa preskúmať odborníkovi, ktorého si sama vyberie. Poberateľ však môže byť vyzvaný, aby sa dostavil do štátu dlžníckej inštitúcie, iba ak je schopný absolvovať cestu bez toho, aby to ohrozilo jeho zdravie, pričom cestovné náklady a náklady na ubytovanie hradí dlžnícka inštitúcia.
      4.   Jeden alebo viac členských štátov a Maroko sa môžu potom, ako informujú asociačnú radu, dohodnúť na ďalších správnych ustanoveniach.
      5.   Odchylne od zásady bezplatnej vzájomnej správnej pomoci stanovenej v článku 5 ods. 2 tohto rozhodnutia dlžnícka inštitúcia, ktorá požadovala vykonanie overenia, nahradí skutočnú sumu výdavkov na overenie uvedené v odsekoch 2 a 3 tohto článku inštitúcii, ktorá bola o vykonanie overenia požiadaná.
      Článok 7
      Uplatňovanie článku 90 dohody
      Článok 90 dohody sa uplatňuje v prípade, že sa jedna zo strán domnieva, že druhá strana nedodržiava záväzky uvedené v článkoch 5 a 6.
      Článok 8
      Osobitné ustanovenia na uplatňovanie právnych predpisov Maroka
      Asociačná rada môže podľa potreby stanoviť osobitné ustanovenia na uplatňovanie právnych predpisov Maroka v prílohe II.
      Článok 9
      Správne postupy vyplývajúce z existujúcich dvojstranných dohôd
      Správne postupy ustanovené v existujúcich dvojstranných dohodách medzi členským štátom a Marokom sa môžu naďalej uplatňovať, ak nemajú negatívny vplyv na práva alebo povinnosti dotknutých osôb podľa tohto rozhodnutia.
      Článok 10
      Dohody, ktorými sa dopĺňajú postupy na vykonávanie tohto rozhodnutia
      Jeden alebo viac členských štátov a Maroko môžu uzavrieť dohody vytvorené na doplnenie správnych postupov na vykonávanie tohto rozhodnutia, najmä pokiaľ ide o predchádzanie podvodom a chybám a boj proti nim.
      ČASŤ IV

         PRECHODNÉ A ZÁVEREČNÉ USTANOVENIA

      Článok 11
      Prechodné ustanovenia
      1.   Podľa tohto rozhodnutia nevznikajú žiadne nároky za obdobie pred dátumom nadobudnutia účinnosti tohto rozhodnutia.
      2.   S výhradou odseku 1 sa nadobúda nárok podľa tohto rozhodnutia, a to aj vtedy, ak sa týka poistnej udalosti, ku ktorej došlo pred dátumom nadobudnutia účinnosti tohto rozhodnutia.
      3.   Každá dávka, ktorá nebola poskytnutá alebo ktorá bola odňatá z dôvodu štátnej príslušnosti alebo miesta bydliska dotknutej osoby, sa na žiadosť tejto osoby poskytne alebo obnoví s účinnosťou od dátumu nadobudnutia účinnosti tohto rozhodnutia za predpokladu, že nároky, na základe ktorých sa dávky predtým poskytovali, neboli vyrovnané paušálnou platbou.
      4.   Ak sa žiadosť uvedená v odseku 3 predloží do dvoch rokov od nadobudnutia účinnosti tohto rozhodnutia, nároky získané v súlade s týmto rozhodnutím sú účinné odo dňa nadobudnutia účinnosti tohto rozhodnutia a voči dotknutým osobám sa nesmú uplatniť právne predpisy členského štátu alebo Maroka súvisiace s prepadnutím alebo obmedzením nárokov.
      5.   Ak sa žiadosť uvedená v odseku 3 predloží po uplynutí dvojročnej lehoty od dátumu nadobudnutia účinnosti tohto rozhodnutia, nároky, ktoré nezanikli alebo neboli premlčané, sú účinné od dátumu predloženia žiadosti, pokiaľ sa neuplatňujú výhodnejšie ustanovenia právnych predpisov členského štátu alebo Maroka.
      Článok 12
      Prílohy k tomuto rozhodnutiu
      1.   Prílohy k tomuto rozhodnutiu tvoria jeho neoddeliteľnú súčasť.
      2.   Na žiadosť Maroka sa prílohy môžu zmeniť a doplniť rozhodnutím asociačnej rady.
      Článok 13
      Nadobudnutie účinnosti
      Toto rozhodnutie nadobúda účinnosť prvým dňom prvého mesiaca po dni jeho uverejnenia v Úradnom vestníku Európskej únie.

         V …

               Za asociačnú radu

               predseda

         (1)  Ú. v. ES L 70, 18.3.2000, s. 2.

         (2)  Ú. v. EÚ L 124, 20.5.2003, s. 1.

         (3)  Ú. v. EÚ L 166, 30.4.2004, s. 1.

         (4)  Ú. v. EÚ L 284, 30.10.2009, s. 1.

         PRÍLOHA I

            ZOZNAM MAROCKÝCH OSOBITNÝCH NEPRÍSPEVKOVÝCH PEŇAŽNÝCH DÁVOK

         …

         PRÍLOHA II

            OSOBITNÉ USTANOVENIA NA UPLATŇOVANIE PRÁVNYCH PREDPISOV MAROKA

         …


title: 2011/598/EÚ: Rozhodnutie Európskeho parlamentu z  10. mája 2011 o absolutóriu za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2009#Uznesenie Európskeho parlamentu z  10. mája 2011 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2009

text:
               27.9.2011

               SK

               Úradný vestník Európskej únie

               L 250/210

         ROZHODNUTIE EURÓPSKEHO PARLAMENTU
   z 10. mája 2011
   o absolutóriu za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2009
   (2011/598/EÚ)
   EURÓPSKY PARLAMENT,

               —

               so zreteľom na konečnú účtovnú závierku Európskej nadácie pre zlepšovanie životných a pracovných podmienok za rozpočtový rok 2009,

               —

               so zreteľom na správu Dvora audítorov o overení ročnej účtovnej závierky Európskej nadácie pre zlepšovanie životných a pracovných podmienok za rozpočtový rok 2009 spolu s odpoveďami nadácie (1),

               —

               so zreteľom na odporúčanie Rady z 15. februára 2011 (05892/2011 – C7-0052/2011),

               —

               so zreteľom na článok 276 Zmluvy o ES a článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Rady (EHS) č. 1365/75 z 26. mája 1975 o zriadení Európskej nadácie pre zlepšovanie životných a pracovných podmienok (3), a najmä na jeho článok 16,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A7-0108/2011),

               1.

               udeľuje riaditeľovi Európskej nadácie pre zlepšovanie životných a pracovných podmienok absolutórium za plnenie rozpočtu nadácie za rozpočtový rok 2009;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskej nadácie pre zlepšovanie životných a pracovných podmienok, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ C 338, 14.12.2010, s. 155.

      (2)  Ú. v. ES L 248, 16.9.2002, s. 1.

      (3)  Ú. v. ES L 139, 30.5.1975, s. 1.

      (4)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      z 10. mája 2011
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2009
      EURÓPSKY PARLAMENT,

                  —

                  so zreteľom na konečnú účtovnú závierku Európskej nadácie pre zlepšovanie životných a pracovných podmienok za rozpočtový rok 2009,

                  —

                  so zreteľom na správu Dvora audítorov o overení ročnej účtovnej závierky Európskej nadácie pre zlepšovanie životných a pracovných podmienok za rozpočtový rok 2009 spolu s odpoveďami nadácie (1),

                  —

                  so zreteľom na odporúčanie Rady z 15. februára 2011 (05892/2011 – C7-0052/2011),

                  —

                  so zreteľom na článok 276 Zmluvy o ES a článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Rady (EHS) č. 1365/75 z 26. mája 1975 o zriadení Európskej nadácie pre zlepšovanie životných a pracovných podmienok (3), a najmä na jeho článok 16,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A7-0108/2011),

                  A.

                  keďže Dvor audítorov vyhlásil, že získal primeranú istotu o tom, že účtovná závierka za rozpočtový rok 2009 je spoľahlivá a že príslušné transakcie sú zákonné a správne;

                  B.

                  keďže 5. mája 2010 Európsky parlament udelil riaditeľovi Európskej nadácie pre zlepšovanie životných a pracovných podmienok absolutórium za plnenie rozpočtu nadácie za rozpočtový rok 2008 (5) a v uznesení, ktoré je súčasťou rozhodnutia o absolutóriu, Parlament okrem iného:

                              —

                              vyjadril poľutovanie nad skutočnosťou, že Dvor audítorov zistil v rokoch 2008, 2007 a 2006 nedostatky v postupoch prijímania zamestnancov,

                              —

                              vyzval nadáciu, aby prijala kroky na zlepšenie monitorovania svojich zmlúv a plánovania svojich postupov obstarávania,

                              —

                              vzal na vedomie, že suma prenesených rozpočtových prostriedkov predstavovala viac než 55 % rozpočtových prostriedkov (4 900 000 EUR) za rozpočtový rok 2008;

                  C.

                  keďže rozpočet agentúry na rok 2009 predstavoval 20 200 000 EUR, čo je pokles o 3,8 % oproti rozpočtovému roku 2008,

         Výkonnosť

                  1.

                  víta zámer nadácie uviesť v roku 2010 v tabuľke, ktorá bude prílohou ďalšej správy Dvora audítorov, porovnanie činností uskutočnených v priebehu skúmaného roka, za ktorý sa udeľuje absolutórium, a činností uskutočnených v predchádzajúcom rozpočtovom roku s cieľom umožniť orgánu udeľujúcemu absolutórium uskutočniť lepšie medziročné zhodnotenie výkonnosti agentúry;

                  2.

                  berie na vedomie, že nadácia uskutočnila ďalšie posúdenie ex post svojho pracovného programu na roky 2005 – 2008 po tom, čo jedno posúdenie už dokončila v roku 2007, v ktorom posúdila pracovný program nadácie za roky 2001 – 2004; považuje toto posúdenie za veľmi užitočné pre nadáciu, čím získala cenné skúsenosti a odporúčania v súvislosti s výzvami, ktoré bude prekonávať v budúcej fáze plánovania; blahoželá nadácii k tomu, že prostredníctvom tohto posúdenia preukázala, že:

                              —

                              vynakladala pri podpore svojho pracovného programu svoje finančné prostriedky účinne,

                              —

                              dosiahla ciele pracovného programu na roky 2005 – 2008;

                  3.

                  povzbudzuje však nadáciu, aby ďalej rozvíjala svoj Systém monitorovania výkonnosti Eurofound (EPMS) s cieľom zabezpečiť, že výsledky monitorovania výkonnosti sa odrazia v rozhodovaní a plánovaní na riadiacej úrovni a že sa uskutočnia pravidelné prieskumy s cieľom získať odozvu od cieľových skupín;

                  4.

                  podporuje odporúčanie externého hodnotiteľa lepšie definovať cieľové skupiny nadácie na vnútroštátnej úrovni (t. j. či nadácia by mala ísť ďalej než vnútroštátne orgány a tvorcovia politiky a pokúsiť sa získať dosah na širšiu skupinu orgánov zamestnávateľov a zamestnancov) a zriadiť sieť ústredných bodov zameraných na vnútroštátne orgány zastúpené v jej správnej rade;

         Správna rada

                  5.

                  poznamenáva, že externý posudzovateľ hodnotenia ex post pracovného programu nadácie na roky 2005 – 2008 uviedol, že z dôvodu zväčšenia jej veľkosti po rozšírení EÚ v roku 2004, zníženého počtu schôdzí a relatívne vysokej fluktuácii členov nebola správna Rada nadácie účinným rozhodovacím orgánom; vyzýva preto nadáciu, aby prijala kroky na posilnenie úlohy správnej rady pri zabezpečovaní celkového riadenia nadácie; povzbudzuje najmä správnu radu nadácie k tomu, aby vyčlenila čas na diskusiu o strategických otázkach/prioritách;

         Postupy obstarávania

                  6.

                  berie na vedomie, že Dvor audítorov odhalil v jednom prípade otvoreného verejného obstarávania chyby a nezrovnalosti pri hodnotení, ktoré mali vplyv na kvalitu konania; vyzýva preto nadáciu, aby prijala kroky na zlepšenie svojho postupu hodnotenia a preskúmania s cieľom zabrániť opakovaniu týchto chýb v budúcnosti;

         Rozpočtové hospodárenie

                  7.

                  vyzýva nadáciu, aby zabezpečila, že rozpočtové prostriedky sa sprístupnia len po tom, ako sa získajú zodpovedajúce pripísané príjmy; berie na vedomie, že Dvor audítorov zaznamenal, že v rozpore s nariadením o rozpočtových pravidlách nadácie (článok 19) neobsahuje rozpočet nadácie osobitné položky pre rôzne programy financované z pripísaných príjmov; okrem toho berie na vedomie, že v rámci programu financovaného z pripísaných príjmov nadácia prijala záväzky vo výške 184 000 EUR, aj keď objem skutočne prijatých pripísaných príjmov bol len 29 000 EUR;

                  8.

                  vyjadruje poľutovanie nad tým, že Dvor audítorov bol prinútený vyjadriť sa k rozpočtovému a finančnému výkazu nadácie, a to najmä so zreteľom na skutočnosť, že počiatočná predbežná účtovná závierka predložená nadáciou obsahovala vážne chyby, čo poukazuje na závažné nedostatky v jej finančnom riadení; víta potvrdenie nadácie, že prostredníctvom dodatočných školení a zdrojov zabezpečí, aby správne plnila postupy na konci roka a dodržiavala termíny pri predkladaní účtovných závierok;

         Ľudské zdroje

                  9.

                  vyzýva nadáciu, aby poskytla dôkazy o svojich rozhodnutiach v súvislosti s prijímaním zamestnancov (napríklad dôkazy o minimálnych výsledkoch na začiatku postupu výberu zamestnancov) s cieľom zaručiť transparentnosť postupov výberu zamestnancov; berie na vedomie, že Dvor audítorov zaznamenal nezrovnalosti v súvislosti so siedmimi preverovanými výberovými konaniami zamestnancov; osobitne berie na vedomie, že sa nenašli dôkazy o tom, aké hraničné kritériá museli uchádzači splniť, aby boli pozvaní na pohovor, a že kritériá potrebné na zapísanie do rezervného zoznamu stanovila výberová komisia pred preskúmaním žiadostí;

                  10.

                  poznamenáva najmä, že na nedostatky vo výberových konaniach upozorňuje orgán udeľujúci absolutórium už od roku 2006; naliehavo preto vyzýva nadáciu, aby rýchlo napravila túto situáciu a informovala orgán udeľujúci absolutórium o dosiahnutom pokroku;

                  11.

                  víta však uistenie nadácie, že v budúcnosti zlepší dokumentáciu týkajúcu sa postupov prijímania zamestnancov;

         Vnútorný audit

                  12.

                  víta skutočnosť, že nadácia 1. júla 2010 zaviedla systém na zaznamenávanie a analýzu výnimiek zo svojich zavedených politík a postupov (register výnimiek);

                  13.

                  berie na vedomie, že sa realizovali dve z ôsmich odporúčaní Útvaru pre vnútorný audit (IAS) týkajúce sa následných kontrol predchádzajúcich odporúčaní; konštatuje, že odporúčania, ktoré sú považované za veľmi dôležité, sa týkajú hlavne účinnosti systému vnútornej kontroly (t. j. ročného pracovného plánu na zabezpečenie vnútornej kontroly, preskúmania citlivých pracovných miest a postupov oznamovania nezrovnalostí); vyzýva preto nadáciu, aby ich urýchlene realizovala;

                  14.

                  berie tiež na vedomie, že v roku 2009 IAS uskutočnil audit finančného hospodárenia a predložil dve odporúčania s rozhodujúcim významom a šesť veľmi dôležitých odporúčaní z celkových 15; vyjadruje obavy nad dvoma zisteniami s rozhodujúcim významom týkajúcimi sa účtovníckeho pracovného miesta (t. j. „pracovné miesto, ktoré má obsadiť dočasný zamestnanec alebo úradník“, „právomoci, ktoré sa majú zosúladiť s odporúčaniami účtovníka Komisie“) a validácie účtovných systémov, pričom šesť veľmi dôležitých zistení sa týka potreby lepšie dokumentovať finančné okruhy, navrhovania a plánovania verejného obstarávania, kontrol ex post, pravidiel úhrady a nahlasovania výnimiek; preto nalieha na nadáciu, aby bezodkladne realizovala odporúčania IAS a informovala orgán udeľujúci absolutórium o dosiahnutom pokroku v tejto súvislosti;

                  15.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2011 (6) o výkonnosti, finančnom hospodárení a kontrole agentúr.

         (1)  Ú. v. EÚ C 338, 14.12.2010, s. 155.

         (2)  Ú. v. ES L 248, 16.9.2002, s. 1.

         (3)  Ú. v. ES L 139, 30.5.1975, s. 1.

         (4)  Ú. v. ES L 357, 31.12.2002, s. 72.

         (5)  Ú. v. EÚ L 252, 25.9.2010, s. 196.

         (6)  Prijaté texty, P7_TA(2011)0163 (pozri stranu 269 tohto úradného vestníka).